b'\n_START_ARTICLE_\nPr\xc5\xabsijos Ostbanas\n_START_PARAGRAPH_\nPr\xc5\xabsijos Ryt\xc5\xb3 gele\xc5\xbeinkeliai arba Pr\xc5\xabsijos Ostbanas (vok. Preu\xc3\x9fische Ostbahn) \xe2\x80\x93 Pr\xc5\xabsijos karalyst\xc4\x97s rytin\xc4\x97je dalyje 1848\xe2\x80\x931919 m. eksploatuotas valstybinis gele\xc5\xbeinkeli\xc5\xb3 tinklas. Pagrindin\xc4\x97s  linijos i\xc5\xa1 Berlyno ved\xc4\x97 prie valstybin\xc4\x97s sienos su Rusijos imperija ir tur\xc4\x97jo didel\xc4\x99 karin\xc4\x99 bei ekonomin\xc4\x99 reik\xc5\xa1m\xc4\x99.\n_START_SECTION_\n\xe2\x80\x9eReichsbahno\xe2\x80\x9c sud\xc4\x97tyje\n_START_PARAGRAPH_\nPo Pirmojo pasaulinio karo Lenkija ir Lietuva pasiskelb\xc4\x97 nepriklausomomis respublikomis ir Pr\xc5\xabsijos Ostbanas j\xc5\xb3 teritorijose gele\xc5\xbeinkelio infrastrukt\xc5\xabr\xc4\x85 prarado. Sutinkamai su Versalio sutartimi, 1919 m. buvo suformuotas vad. Lenk\xc5\xb3 koridorius, atskyr\xc4\x99s Gdansk\xc4\x85 ir Ryt\xc5\xb3 Pr\xc5\xabsij\xc4\x85 nuo likusios Vokietijos, tad Pr\xc5\xabsijos Ostbano gele\xc5\xbeinkelis tapo pagrindine tranzitine jungtimi tarp abiej\xc5\xb3 teritorij\xc5\xb3. Konfliktai va\xc5\xbeiuojant Lenk\xc5\xb3 koridoriumi v\xc4\x97liau nacistin\xc4\x97s Vokietijos buvo paskelbti kaip vieni i\xc5\xa1 prie\xc5\xbea\xc5\xa1\xc4\x8di\xc5\xb3 prad\xc4\x97ti Antr\xc4\x85j\xc4\xaf pasaulin\xc4\xaf kar\xc4\x85._NEWLINE_Bilietai buvo gana brang\xc5\xabs: va\xc5\xbeiuojant i\xc5\xa1 Karaliau\xc4\x8diaus \xc4\xaf Berlyn\xc4\x85 pirma klase gulama vieta kainavo 25 markes (apie 30\xc2\xa0% vidutinio darbininko m\xc4\x97nesinio u\xc5\xbedarbio), o vienas kilometras kelio tos pa\xc4\x8dios klas\xc4\x97s vagone atseidavo apie 0,087 mark\xc4\x97s. Riedant Klaip\xc4\x97dos kra\xc5\xa1to teritorija (po Klaip\xc4\x97dos sukilimo j\xc4\x85 vald\xc4\x97 Lietuvos Respublika), kelion\xc4\x97 kainuodavo pana\xc5\xa1iai: 0,19 lito va\xc5\xbeiuojant pirmos klas\xc4\x97s vagonu. Su Nord-Express traukiniu \xc4\xaf Ryg\xc4\x85 keliav\xc4\x99 Pr\xc5\xabsijos Ostbano vagonai Lietuvoje stabtel\xc4\x97davo Kybartuose, Kaune ir Joni\xc5\xa1kyje. Be to, kursavo ir tiesioginio susisiekimo vagonas Klaip\xc4\x97da\xe2\x80\x93Berlynas (Vokietijos sostin\xc4\x99 juo buvo galima pasiekti per 15 val.)._NEWLINE_Lietuvos gele\xc5\xbeinkeli\xc5\xb3 valdybai Ostbanas taip pat buvo svarbus partneris. Pvz., ketvirtame de\xc5\xa1imtmetyje \xc5\xa1i Vokietijos \xc4\xafmon\xc4\x97 per 24 valandas vagonais\xe2\x80\x93\xc5\xa1aldytuvais pristatydavo Lietuvoje skerst\xc5\xb3 kiauli\xc5\xb3 puses i\xc5\xa1 Til\xc5\xbe\xc4\x97s \xc4\xaf Prah\xc4\x85 (ekspedijavo \xc5\xa1veicar\xc5\xb3 firma Danzas, \xc5\xa1iais laikais \xc4\xafeinanti \xc4\xaf koncern\xc4\x85 DHL). _NEWLINE_Tarpukaryje visi Vokietijos regioniniai gele\xc5\xbeinkeliai buvo apjungti \xc4\xaf vien\xc4\x85 organizacij\xc4\x85, pavadint\xc4\x85 Deutsche Reichseisenbahnen, o 1937 m. \xe2\x80\x93 Deutsche Reichsbahn (pastaroji Antrojo pasaulinio karo metais tarnavo nacistin\xc4\x97s Vokietijos kariniams poreikiams). Art\xc4\x97jant frontui, 1945 m. sausio 22 d. i\xc5\xa1 Karaliau\xc4\x8diaus \xc4\xaf Berlyn\xc4\x85 nuva\xc5\xbeiavo paskutinis traukinys ir Pr\xc5\xabsijos Ostbano gele\xc5\xbeinkelio istorija baig\xc4\x97si galutinai.'